ሰላማዊና የበለጸገች ኢትዮጵያን ለትውልዶች ለማውረስ ሁሉም የድርሻውን እንዲወጣ ጥሪ ቀረበ
ሰላማዊና የበለጸገች ኢትዮጵያን ለመጪዎቹ ትውልዶች ለማውረስ የሐይማኖት ብዝሃነትን አክብራ አንገቷን ቀና በማድረግ ላይ ላለችዋ ታሪካዊ ሀገር ሁሉም በየተሰማራበት የሥራ መስክ የድርሻውን ሊወጣ እንደሚገባ የእስልምና ጉዳዮች ጠቅላይ ምክር ቤት ገለጸ፡፡የኢትዮጵያ እስልምና ጉዳዮች ጠቅላይ ምክር ቤት ፕሬዝዳንት ተወካይና የመስጅድና አውቃፍ ዘርፍ ኃላፊ ሐጂ ከድር ሁሴን የኢድ አል አድሃ አረፋ በዓል ላይ  እንደተናገሩት ሙስሊሙ ህብረተሰብ  በዓሉን ሲያከብር የሀገሪቱን ዘላቂ ሰላም በማረጋገጥ፣ አንድነቱንና ወንድማማችነቱን በመጠበቅ፣ ሀገሪቱ የጀመረችውን ዘርፈ ብዙ የልማትና የሰላም ውጥኖች ለማሳካት ርብርብ ማድረግ አለበት፡፡ሕዝበ ሙሰሊሙ የኢድ አል አድሀ (አረፋ) በዓልን ሲያከበር የተቸገሩትን በመርዳት፣ የታረዙትን በማልበስ፣ የታመሙትን በመጠየቅ፣ የተጣሉትን በማስታረቅ፣ ዝምድናን የሚቀጥሉና ወዳጅነትን የሚያጠናክሩ በጎ ተግባራትን በማከናወን መሆን እንዳለበት ሐጂ ከድር አሳስበዋል፡፡የአዲስ አበባ ከተማ አስተዳደር ከንቲባ ተወካይና የከተማዋ ሰራተኛና ማህበራዊ ጉዳይ ቢሮ ኃላፊ አቶ ኤፍሬም ግዛው በበኩላቸው መንግስት በኢትዮጵያ እየተመዘገበ ያለውን የሰላምና የልማት ስኬቶችን ይበልጥ እየተጠናከሩ እንዲቀጥሉ ለማድረግ ሕዝበ ሙስሊሙ የሐይማኖት አክራሪንትንና ጽንፈኝነትን ሊከላከል ይገባል ብለዋል፡፡የመልካም አስተዳደርንን እውን ለማድረግና ኪራይ ሰብሳቢነትን ለመዋጋት የከተማዋ አስተዳደር ከኃይማኖት ተቋማት ጋር ተባብሮ መስራቱን አጠናክሮ እንደሚቀጥልም ገልጸዋል፡፡ሕዝበ ሙስሊሙ ከማለዳው 12 ሰዓት ጀምሮ ወደ አዲስ አበባ ስታዲየም በመትመም ሶላትና ምስጋና ለአምላካቸው አቅርበዋል፡፡1ሺህ 438ኛው የኢድ አል አድሃ አረፋ በዓል የእምነቱ ተከታዮችና መሪዎች እንዲሁም ጥሪ የተደረገላቸው እንግዶች በተገኙበት ዛሬ በአዲስ አበባ ስታዲየም በድምቀት ተክብሯል። 